РЕГЛАМЕНТ ЗА ИЗПЪЛНЕНИЕ (ЕС) № 934/2013 НА КОМИСИЯТА
от 27 септември 2013 година
за изменение на Регламент за изпълнение (ЕС) № 914/2013 за установяване на бюджетни тавани за 2013 г., приложими към някои схеми за директно подпомагане, предвидени в Регламент (ЕО) № 73/2009 на Съвета
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 51, параграф 2, първа алинея, член 69, параграф 3, първа алинея и член 142, буква в) от него,
като има предвид, че:
(1)
В Регламент за изпълнение (ЕС) № 914/2013 на Комисията (2) бяха установени бюджетните тавани за 2013 г., приложими към някои схеми за директно подпомагане, предвидени в Регламент (ЕО) № 73/2009.
(2)
През 2010, 2011 и 2012 г. Гърция се е възползвала от възможността, предвидена в член 69, параграф 1 от Регламент (ЕО) № 73/2009. За всяка от тези години съответно е установен бюджетен таван на специфичното подпомагане, посочено в дял III, глава 5 от Регламент (ЕО) № 73/2009.
(3)
През юли 2012 г. Гърция реши да се възползва от възможността, предвидена в член 69, параграф 1 от Регламент (ЕО) № 73/2009, и през 2013 г. Въпреки това, поради недоразумение във връзка с уведомлението за това решение, сумите, които подлежат на определяне за бюджетни тавани за 2013 г., не са включени в Регламент за изпълнение (ЕС) № 914/2013.
(4)
Тъй като Гърция реши да продължи прилагането на специфичното подпомагане през календарната 2013 г. без каквато и да е промяна на сумите, за които е изпратила уведомление и които са предназначени за финансиране на съответните мерки за подпомагане, осъществени през 2012 г., следва да бъде определен бюджетният таван за въпросната година.
(5)
С оглед на яснотата таванът, получен в резултат на сумите, разпределени от Гърция за съответните мерки през 2013 г., следва да бъде публикуван.
(6)
В Регламент за изпълнение (ЕС) № 929/2013 на Комисията (3) се изменят националните тавани за 2013 г. за Люксембург и Малта, определени в приложение VIII към Регламент (ЕО) № 73/2009. Поради това приложение V към Регламент за изпълнение (ЕС) № 914/2013 следва да бъде съответно изменено.
(7)
В съответствие с член 51, параграф 1, шеста алинея от Регламент (ЕО) № 73/2009 Хърватия уведоми Комисията за решението си да използва определен процент от таваните, определени в член 104, параграф 4 и член 112, параграф 5 от същия регламент, по отношение съответно на плащанията за овце и кози и плащанията за говеждо и телешко месо. Поради това следва да бъдат установени съответните бюджетни тавани за премиите за овце и кози, за допълнителните премии за овце и кози и за премиите за крави с бозаещи телета.
(8)
В съответствие с член 69, параграф 1 от Регламент (ЕО) № 73/2009 преди датата на присъединяването си Хърватия реши да използва специфичното подпомагане, предвидено в член 68, параграф 1, буква а), подточка ii) от същия регламент, в сектора на млякото и млечните продукти и уведоми Комисията за своето решение. Решението е в съответствие с ограничението, определено в член 69, параграф 4 от Регламент (ЕО) № 73/2009. Съответният таван следва да бъде установен от Комисията.
(9)
Хърватия прилага схемата за единно плащане, предвидена в дял III от Регламент (ЕО) № 73/2009. С оглед на яснотата е целесъобразно да се публикува бюджетният таван за схемата за единно плащане за 2013 г. за Хърватия, получен след приспадане на таваните за плащанията, посочени в членове 52, 53 и 68 от Регламент (ЕО) № 73/2009, от таваните, посочени в приложение VIII към същия регламент.
(10)
Поради това приложения I-V към Регламент за изпълнение (ЕС) № 914/2013 следва да бъдат съответно изменени.
(11)
Мерките, предвидени в настоящия регламент, са в съответствие със становището на Управителния комитет за директните плащания,
ПРИЕ НАСТОЯЩИЯ РЕГЛАМЕНТ:
Член 1
Приложения I-V към Регламент за изпълнение (ЕС) № 914/2013 се изменят в съответствие с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 27 септември 2013 година.